Isä ei nähnyt lastaan lähes kahteen vuoteen – nyt äitiä uhkaa sakko, jos tapaamiset eivät järjesty

Hovioikeus antoi ratkaisunsa tällä viikolla.

Lapsen tapaamisoikeudesta käyty oikeuskiista tuli kalliiksi äidille, joka esti lapsen ja isän tapaamiset.

Oikeuden päätöksen mukaan tapaamisten peruuttamiseen ei ollut mitään syytä. Äiti hävisi tapaamiskiistan kahdessa oikeusistuimessa.

Itä-Suomen hovioikeus ei muuttanut Päijät-Hämeen käräjäoikeuden ratkaisua, mutta tarkensi tapaamisia ja isä saa tavata kahtena seuraavana kuukautena lapsensa kuudesti.

Pariskunnan avioliitto päättyi muutama vuosi sitten. Lapsi asuu äitinsä luona yksinhuollossa.

Isän ja lapsen välisestä tapaamisoikeudesta käräjäoikeus antoi päätöksen, jonka mukaan äidin tuli järjestää tapaamiset.

Koska tapaamiset eivät järjestyneet, pidettiin vielä tuomioistuinsovittelu, mutta sovintoa ei löytynyt. Isä ei ollut tavannut lastaan lähes kahteen vuoteen. Hän vei kiistan viime syksynä käräjäoikeuteen ja vaati uhkasakkoa äidille.

Äidin näkemys oli, että hän ei saa lastaan lähtemään isän luokse. Sovittelijat olivat todenneet, ettei äiti tue tapaamisten toteutumista ja että äidin mielipiteet isästä ja isän kykenemättömyys lähestyä lasta vaikuttavat tilanteeseen.

Käräjäoikeuden mielestä äiti haki syitä, joilla voisi estää tapaamiset.

Oikeuden päätöksessä sanotaan, että äidin tulee muuttaa perin pohjin asennoitumistaan tapaamisiin ja muuttaa myös puheitaan ja käytöstään niin, jotta lapsi kokisi tapaamiset iloisina ja turvallisina.

Oikeus ei pitänyt uhkasakkoa riittävänä, vaan katsoi juoksevan uhkasakon pakottavan äidin järjestämään tapaamiset.

Uhkasakon peruserä on 800 euroa ja jos äiti estää tapaamiset, jokaista toteutumatta jäänyttä tapaamista kohti tulee 500 euron juokseva uhkasakko.

Äiti joutuu maksamaan omansa ja pääosin myös lapsen isän oikeuskulut, yhteensä 16 500 euroa. Isälle jäi vajaat 4 000 euroa maksettavaa. Uhkasakko on voimassa vuoden loppuun saakka.